บาทเปิด 30.30 บาทต่อดอลล่าร์ ทรงตัว
เงินบาทเปิดตลาด 30.30 บาทต่อดอลล่าร์ทรงตัวรอปัจจัยใหม่ หลังตลาดฯมองมาตรการธปท.มีผลไม่มาก
7 พ.ย. 2562

เงินบาทเปิดตลาด 30.30 บาทต่อดอลล่าร์ทรงตัวรอปัจจัยใหม่ หลังตลาดฯมองมาตรการธปท.มีผลไม่มาก
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.30 บาท/ดอลลาร์ จากปิดตลาดเย็น วานนี้ที่ระดับ 30.29/31 บาท/ดอลลาร์ ทรงตัวรอปัจจัยใหมjเข้ามา ขณะที่ดอลลาร์แข็งค่าเมื่อเทียบกับทุกสกุลเงินหลัก ยกเว้นเงินเยน
"เช้านี้ค่าเงินบาททรงตัวใกล้เคียงกับช่วงเย็นวานนี้รอปัจจัยใหม่ ขณะที่ดอลลาร์ปรับตัวแข็งค่าเทียบกับสกุลเงินหลัก ยกเว้น เงินเยน" นักบริหารเงิน กล่าว
เมื่อวานหลังคณะกรรมการนโยบายการเงิน (กนง.) มีมติให้ปรับลดอัตราดอกเบี้ยนโยบายลง 0.25% และธนาคารแห่งประเทศไทย (ธปท.) ปรับปรุงกฎเกณฑ์เพื่อเอื้อให้เงินทุนไหลออกและลดแรงกดดันต่อค่าเงินบาท ทำให้เงินบาทอ่อนค่าลง แต่ยังไม่ผ่าน ระดับ 30.40 บาท/ดอลลาร์ เนื่องจากนักลงทุนมองว่ามีเพียงมาตรการเดียวที่จะมีผลเป็นรูปธรรมคือการซื้อขายทองคำในประเทศเป็นเงินตราต่างประเทศ
นักบริหารเงิน คาดวันนี้เงินบาทจะเคลื่อนไหวในกรอบ 30.25-30.35 บาท/ดอลลาร์